﻿ মিশরে মানবতার ফেরিওয়ালা ডা.আরিফুল হক
আপডেট: ২০১৭-০১-২৫ ৩:৫৮:১৮ এএম
ডা. আরিফুল হক
তিন ভাই ও তিন বোনের মধ্যে মেঝো আরিফ পৃথিবীর প্রাচীন সপ্তাশ্চর্য, পিরামিডের দেশ মিশরে চিকিৎসা শাস্ত্রে উচ্চতর ডিগ্রি নিতে এখন অধ্যায়ন করছেন দেড়'শ বছরের পুরণো কায়রো ইউনির্ভাসিটিতে।
কায়রো ইউনির্ভাসিটির ক্যাসার এল আইনী মেডিকেল স্কুলে অর্থোপেডিক সার্জারীতে মাষ্টার্স করছেন।
দরিদ্র অভাবী পরিবার থেকে ওঠে আসা আরিফ কেবলই ছুটে বেড়ান মানবতার কল্যাণে।
এসওএস হারম্যান মেইনার স্কুল ও কলেজ থেকে এইচএসসি পাশ করে ভর্তি হন এমবিবিএস কোর্সে। ২০১৪ সালে গণস্বাস্থ্য সমাজভিত্তিক মেডিকেল কলেজ থেকে এমবিবিএস পাশ করে মিশরে পাড়ি জমান ২০১৬ সালের ২৫ মে।
তারপর থেকেই প্রবাসী শ্রমিকদের কল্যাণে একই বিশ্ববিদ্যালয়ে অধ্যায়নরত ডা. আলিমুল হক ও ডা. মাহমুদুল হাসান আলিফকে নিয়ে প্রথমে পরিকল্পনা করেন ফ্রি ফাইডে ক্লিনিকের।
তারপর পরিকল্পনার কথা জানাতে ছুটে যান কায়রোতে বাংলাদেশ দূতাবাসে। সেখানে গিয়ে জানতে পারেন, তৎকালীন ভারপ্রাপ্ত রাষ্ট্রদূত শফিকুর রহমান এমন পরিকল্পনা নিয়ে বসে আছেন। অপেক্ষায় ছিলেন উদ্যোমী আর নিবেদিত প্রাণ মানুষের।
এর ধারাবাহিকতায় গত বছরের ১৪ ডিসেম্বরে তিনি সহকর্মী কায়রো ইউনির্ভাসিটির ক্যাসার এল আইনী মেডিকেল স্কুলের সার্জারী বিভাগের এমএস শিক্ষার্থী ডা. মোহাম্মদ শাফায়েত উল্লাহ'কে আবারো দূতাবাসে যান।
তৎকালীন ভারপ্রাপ্ত রাষ্ট্রদূত শফিকুর রহমানের সঙ্গে এ পর্যায়ের বৈঠকে দুই তরফে পরিকল্পনা মিলে যাওয়ায় বিজয় দিবসের অনুষ্ঠানে ফ্রি ফাইডে ক্লিনিক পরিচালনার ঘোষণা দেয়া হয়।
পরবর্তীতে সকল বন্ধু ও চিকিৎসকসহ শিক্ষার্থীদের নিয়ে ওই বছরের ২৩ ডিসেম্বর যাত্রা শুরু করে ফ্রি ফাইডে ক্লিনিক।
বরাবরের মতো প্রচারের আলোর বাইরে থাকা স্বল্পোভাষী ডা.আরিফুল হক বাংলানিউজকে জানান, ফ্রি ফাইডে ক্লিনিক চালুর উদ্যোগ বা পরিচালনায় আমাদের উদ্যোগ রয়েছে ঠিকই। তবে এই কৃতিত্বের অংশীদার তৎকালীন ভারপ্রাপ্ত রাষ্ট্রদূত শফিকুর রহমান। আমরা কৃতজ্ঞ দূতাবাসের কর্মকর্তা এসএম মোয়াজ্জেম ও কর্মি বশির আহমেদের কাছেও।
দেশে সিডর থেকে আইলা দুর্গতদের সাহায্যার্থে যেমন মেডিকেল টিম নিয়ে ছুটে বেড়িয়েছেন প্রত্যন্ত অঞ্চলে।তেমনি বিশ্বকাঁপানো রানা প্লাজা ধসে আটকে পড়া হতাহতদের উদ্ধারে যোগ দিয়েছেন উদ্ধারকারীদের সঙ্গে।
আবার ২০১৫ সালে নেপালে ভয়াবহ ভূমিকম্পে অসহায় দুর্গতদের সাহায্যার্থে রাস্তায় রাস্তায় ঘুরে সাহায্য তুলেছেন।
আবার প্রসূতি আর মাতৃ মৃত্যু রোধে বাংলাদেশের মেডিকেল টিমের প্রতিনিধি হিসেবে ঘুরে বেড়িয়েছেন পাকিস্থানের প্রত্যন্ত গ্রাম থেকে গ্রামে।
নতুন কিছু করার উদ্যোম আর প্রচেষ্টা থেকে ছোটবেলা থেকেই ভাবতেন গরিব আর অসহায় মানুষদের কথা।
বাংলাদেশেও রূপা নামের এক কিশোরীর শিক্ষার দায়িত্ব নিয়েছেন এই আরিফ। এ কাজে সঙ্গী হিসেবে পেয়েছেন যুক্তরাষ্ট্র প্রবাসী বন্ধু ডা. জহিরুল আলমসহ অন্যদের। প্লে গ্রুপ থেকে বর্তমানে ৬ষ্ঠ শ্রেণিতে অধ্যায়নরত রূপার লেখাপড়ার যাবতীয় দায়িত্ব প্রবাসে থেকেও এখনো নিষ্ঠার সঙ্গে পালন করছেন আরিফ।
ডা.আরিফুল হক জানান, আমাকে আজ এ পর্যায়ে নিয়ে এসেছে ঢাকার এসওএস শিশু পল্লী।
এখন আমার দায়িত্ব সাধ্য ও সামর্থ অনুযায়ী আর্ত মানবতার সেবায় নিয়োজিত করা।
আমার স্বপ্ন, ভবিষ্যতে এসওএস শিশুপল্লীর জন্যে তহবিল সংগ্রহ করা আর দেশে ফিরে চিকিৎসাকে ব্যবসা হিসেবে নয়। বরং সকলের সহযোগিতা নিয়ে দেশে আন্তর্জাতিক মানের একটি হাসপাতালে স্থাপন করা। যেখানে গরীব ও অসহায় মানুষ তাদের যথাযথ চিকিৎসা সেবা পাবে।
বাংলাদেশ সময়: ০৩৫০ ঘণ্টা, জানুয়ারি ২৫, ২০১৭
**মিশরের শিক্ষার দিগন্তে বাংলাদেশের উজ্জ্বল এক ঝাঁক নক্ষত্র
কপিরাইট © 2018-02-17 18:01:11 | একটি ইডব্লিউএমজিএল প্রতিষ্ঠান